Stellenbosch-bylmoorde: Polisie bevestig, familie reageerHenri van Breda. Foto: Facebook Henri van Breda (21) verskyn Dinsdag in die Stellenbosch-landdroshof in verband met die moord op drie van sy gesinslede in Januarie 2015. Lt.kol. Andre Traut, woordvoerder van die polisie, het aan Maroela Media bevestig ŉ 21-jarige man het hom omstreeks 15:30 by die Stellenbosch-polisiestasie oorgegee. Traut het gesê die verdagte sal teregstaan op drie aanklagte van moord en een van poging tot moord. “Die Van Breda-familie neem kennis van die inhegtenisneming van Henri van Breda. Alle navrae word na die Suid-Afrikaanse Polisiediens verwys,” het Ben Rootman, woordvoerder van die Van Breda-familie, intussen gesê. Martin (54), Teresa (55) en Rudi van Breda (22) is op 27 Januarie 2015 in hul huis op die De Zalze-gholflandgoed in Stellenbosch met ŉ byl vermoor. Hul dogter Marli (17) is ernstig in die aanval beseer, terwyl haar broer, Henri (21), slegs geringe beserings opgedoen het. Lees alle vorige berigte oor die De Zalze-moord op Maroela Media.